CELEX: 62018TN0515
Language: el
Date: 2018-08-29 00:00:00
Title: Υπόθεση T-515/18: Προσφυγή της 29ης Αυγούστου 2018 — FAKRO κατά Επιτροπής

26.11.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 427/80
            
         
      Προσφυγή της 29ης Αυγούστου 2018 — FAKRO κατά Επιτροπής
      (Υπόθεση T-515/18)
      (2018/C 427/107)
      Γλώσσα διαδικασίας: η πολωνική
      
         Διάδικοι
      
      
         Προσφεύγουσα: FAKRO sp. z o. o. (Nowy Sącz, Πολωνία) (εκπρόσωπος: A. Radkowiak-Macuda, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση της Επιτροπής της 14ης Ιουνίου 2018, η οποία εκδόθηκε στο πλαίσιο της διαδικασίας που κινήθηκε λόγω καταγγελίας υποβληθείσας στην Επιτροπή από τη FAKRO sp. z o.o. στις 12 Ιουλίου 2012 για κατάχρηση δεσπόζουσας θέσεως από τον όμιλο VELUX (σχετ. AT.40026 VELUX),
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει τρεις λόγους.
      
                  1.
               
               
                  Πρόδηλη πλάνη εκτιμήσεως, σε συνδυασμό με ανεπαρκή αιτιολόγηση της προσβαλλομένης αποφάσεως, η οποία οδήγησε στη διαπίστωση ότι δεν υφίσταται συμφέρον της Ευρωπαϊκής Ένωσης να συνεχίσει τη διαδικασία.
                  Η προσφεύγουσα υποστηρίζει ότι η Επιτροπή δεν έλαβε οριστική θέση ούτε όσον αφορά τις προϋποθέσεις για την κατάχρηση δεσπόζουσας θέσεως ούτε όσον αφορά οιαδήποτε από τις επτά κατηγορίες πράξεων που της προσάπτονται. Εξετάζοντας την καταγγελία περί εξοντωτικής τιμολογήσεως εκ μέρους της δεσπόζουσας επιχειρήσεως, η Επιτροπή στήριξε άκριτα την απόφασή της στα επιχειρήματα που προέβαλε η καταγγέλλουσα επιχείρηση χωρίς να λάβει υπόψη τα επιχειρήματα της προσφεύγουσας και χωρίς να προβεί έστω και σε απλή εξέταση του ζητήματος. Κατά την άποψη της προσφεύγουσας, μοναδικός σκοπός της χρησιμοποιήσεως από τη δεσπόζουσα επιχείρηση μιας μάρκας στοχευμένης δράσεως (fighting brand/μαχητικής ή πλευρικής μάρκας) ήταν να παρεμποδίσει την είσοδο ή την ανάπτυξη των ανταγωνιστών της στην αγορά, οι δε επενδυτικές εκπτώσεις που χρησιμοποίησε η εν λόγω επιχείρηση ήταν επιλεκτικές, αποκλειστικές και εισήγαγαν δυσμενείς διακρίσεις, με αποτέλεσμα να υφίσταται παράβαση του άρθρου 102 ΣΛΕΕ. Κατά την προσφεύγουσα, τα αποδεικτικά στοιχεία καταδεικνύουν σαφώς ότι η δεσπόζουσα επιχείρηση συνήψε συμβάσεις αποκλειστικότητας κατά παράβαση του άρθρου 102 ΣΛΕΕ ενώ για τη διεξαγωγή σχετικής έρευνας δεν θα απαιτούνταν σημαντικοί πόροι, αλλά απλώς και μόνον έλεγχος των ήδη προσκομισθέντων πραγματικών και αποδεικτικών στοιχείων.
               
            
                  2.
               
               
                  Παραβίαση της αρχής της χρηστής διοικήσεως σε συνδυασμό με πρόδηλη πλάνη εκτιμήσεως όσον αφορά την έλλειψη συμφέροντος της Ευρωπαϊκής Ένωσης για συνέχιση της διαδικασίας.
                  Από την κατάθεση της καταγγελίας έως την έκδοση της απορριπτικής αποφάσεως μεσολάβησαν πάνω από 71 μήνες. Η ολιγωρία της Επιτροπής δεν δικαιολογείται από καμία συγκεκριμένη περίσταση. Η Επιτροπή γνωρίζει εις βάθος την ευρωπαϊκή αγορά των παραθύρων οροφής. Η ολιγωρία της Επιτροπής θα μπορούσε να οδηγήσει σε αποκλεισμό της δυνατότητας της προσφεύγουσας να ασκήσει τα δικαιώματά της ενώπιον της εθνικής αρχής ανταγωνισμού λόγω των προβλεπόμενων στο εθνικό δίκαιο προθεσμιών παραγραφής των δικαιωμάτων της.
               
            
                  3.
               
               
                  Παράβαση του άρθρου 8, παράγραφος 1, του κανονισμού 773/2004 (1) διά της αρνήσεως παροχής στην προσφεύγουσα προσβάσεως στα έγγραφα, με αποτέλεσμα την προσβολή των δικαιωμάτων της αποτελεσματικής άμυνας.
                  Όταν η Επιτροπή ενημερώνει τον καταγγέλλοντα ότι προτίθεται να απορρίψει την καταγγελία, ο καταγγέλλων έχει, βάσει των ισχυουσών διατάξεων, το δικαίωμα προσβάσεως στα έγγραφα στα οποία στηρίζει η Επιτροπή την προσωρινή εκτίμησή της. Εν προκειμένω, η Επιτροπή δεν παρέσχε τέτοιου είδους πρόσβαση. Περαιτέρω, η Επιτροπή υπέπεσε σε πλάνη περί το δίκαιο όσον αφορά τις αρχές που διέπουν την εκτίμηση του συμφέροντος της Ευρωπαϊκής Ένωσης, διότι δεν εξέτασε δεόντως τη φύση και τα αποτελέσματα των πράξεων που προσάπτονται στη δεσπόζουσα επιχείρηση.
               
            
         (1)  Κανονισμός (ΕΚ) 773/2004 της Επιτροπής, της 7ης Απριλίου 2004, σχετικά με τη διεξαγωγή από την Επιτροπή των διαδικασιών δυνάμει των άρθρων [101] και [102 ΣΛΕΕ] (ΕΕ 2004, L 123, σ. 18).